section_heading: Povijest
paragraph_text: Moguće je da su se iza tih imena skrivali novovijeki Semeljci, no tu pretpostavku nismo u stanju i dokazati. Po popisu iz 1702. godine, Semeljci imaju 14 naseljenih kuća, da bi samo pedesetak godina kasnije u mjestu bilo popisano čak 95 kuća. Za razliku od drugih mjesta Đakovštine toga vremena, razvoj Semeljaca bio je izrazito brz. Sredinom 18. stoljeća Semeljci su bili jedno od najvećih sela u sastavu biskupijskog vlastelinstva. Povećan broj stanovnika bio je zasigurno glavni razlog što je selo 1754. godine postalo sjedište župe. Šezdesetih i sedamdesetih godina 19. stoljeća Nijemci napuštaju Bačku te kupuje posjede u Semeljcima i okolnim selima, ali i po cijeloj Đakovštini. Kulturna interakcija s domicilnim stanovništvom bila je uspješna, ali nije bila dugoga vijeka. Zbog kolektivne krivnje koja im je pripisana za strahote Drugog svjetskog rata, gotovo sve njemačko stanovništvo moralo je napustiti ove prostore.